《与慈邑诸公会宿茅甫生驻鹤楼得夜字》
明代·张宣

白水冒平田，积阴过初夏。
风雨招友生，琴樽相慰藉。
飞梯倚孤撑，连峰竞回迓。
晦冥岩壑变，空翠林木亚。
疏烟截山秃，微月露天罅。
僧钟隔远寺，渔火候归舍。
鹤影渚云迷，风声涧泉罢。
投迹山水邦，脱身纷俗驾。
久忘簪组累，不待休沐暇。
饮酣心为壮，时危气逾下。
佳会不再期，兹游偶来乍。
鸡鸣起营营，莫忘永清夜。

作者简介：（?—1373）元明间常州府江阴人，初名瑄，字藻重，一作藻仲。少负才名，明洪武元年以考礼征，预修《元史》。太祖召至殿廷，擢翰林院编修，常呼为张家小秀才。洪武六年谪徙濠梁，道中卒。